Universis presentes litteras inspecturis, cantor et succentor Sancti Georgii Pithuerensis, judices a Domino Papa delegati, salutem in Domino. Noverit universitas vestra quod inter religiosos viros abbatem et conventum Sancti Benedicti Floriacensis ex una parte, et Villelmum de Valescort, dominum de Beronna, ex altera, questio verteretur coram nobis autoritate apostolica judicibus delegatis super nemoribus Sancti Benedicti de Beronna, in quibus dictus Villelmus dicebat se habere usum suum ad voluntatem suam, ita quod in dictis nemoribus nihil juris habebant dicti abbates et conventus, nisi quod cum contingebat dicta nemora vendi medietatem nemorum ratione venditionis habitorum percipiebant; tandem partes, in presentia nostra constitute, in hanc formam pacis convenerunt, quod medietas dictorum nemorum ponetur in defenso, in qua medietate dictus Villelmus aut heredes ejus aut prior de Varty aut aliquis alius aliquem usum non habebunt vendereturque medietas illa de septennio in septennium, nisi de voluntate dictorum abbatis et conventus et domini de Beronna vel successorum suorum qui pro tempore erunt venditio fuerit prorogata, et tunc sepedicti abbas et conventus medietatem denariorum habebunt ratione venditionis perceptorum, vendetque nemus illud dominus de Beronna stabiturque ejus venditioni nisi forte infra mensem post venditionem factam aliquem invenerint dicti abbas et conventus qui dictum nemus carius velit comparare, et tunc ille de dicto nemore per manum domini de Beronna investietur, prima venditione non obstante cujus medietatem augmentationis percipient dicti abbas et conventus. Quod si, elapso septennio, dominus de Beronna ab abbate vel ejus certo nuntio requisitus, dictum nemus non vendiderit, ex tunc singulis annis decem libras parisiensium solvet pro pena abbati memorato quandiu in mora fuerit vendendi dictum nemus, in reliqua autem nemorum medietate dominus de Beronna qui pro tempore fuerit usum suum capiet ad opus domus sue solius de Beronna; et prior ipsorum de Varti in illa medietate capiet annuatim viginti quadrigatas quarum octo erunt ad duos equos, et duodecim ad unum equum, et octo quadrigatas capiet a festo sancti Remigii usque ad festum Omnium Sanctorum, et reliquas duodecim quadrigatas a Nativitate Domini usque ad Purificationem beate Marie, et quando dictus prior voluerit mittere pro capiendis quadrigatis suis ante tres dies per nuntium suum de nuntiabit hoc ad domum domini de Beronna, et extunc sine contradictione aliqua percipiet dictus prior quadrigatas memoratas terminis supradictis, et si forte de illa medietate usuali aliquid venditum fuerit, dicti abbas et conventus medietatem denariorum habebunt ratione venditionis perceptorum. De supradictis autem nemoribus dominus de Beronna vel heredes sui nihil poterunt alicui dare aut in usum assignare, nisi de voluntate abbatis et conventus et assensu speciali corumdem. Hanc autem pacis formam dictus Villelmus de Beronna et Joannes frater ejus, miles, voluerunt, concesserunt et approbaverunt, promittentes fide corporali in manu nostra prestita quod contra compositionem istam de cetero per se vel per alios venire nullatenus attestabunt, et sub eadem fidei sponsione omnia supradicta tenentur dictis abbati et conventui contra omnes garantire se et suos successores ad hoc fideliter faciendum obligantes. Hanc autem formam compositionis nos duo judices sigillavimus, tertio conjudice nostro, videlicet capicerio, ex legitima cause absente. In cujus rei testimonium presentes litteras sigillorum nostrorum munimine roboravimus. Actum anno Domini 1238, mense februario.